V sezoni 2007 se je moral kot naslednik sedemkratnega prvaka Michaela Schumacherja soočiti z velikimi pričakovanji tako Ferrarijevih navijačev kot tudi novega moštva. Začetek je bil zelo obetaven s prepričljivo zmago na prvi dirki sezone za Veliko nagrado Avstralije, nato pa sta imela tako Räikkönen kot Ferrari krajšo krizo, odstop na Veliki nagradi Španije, edina napaka Räikkönena v sezoni na kvalifikacijah pred Veliko nagrado Monaka, kjer je nato osvojil le osmo mesto, peto mesto na Veliki nagradi Kanade in četrto mesto na Veliki nagradi ZDA. V tem času si je Hamilton nabral prednost, ki jo je držal skoraj do konca, Räikkönen pa je naslednjič zmagal šele na osmi dirki sezone za Veliko nagrado Francije. Po zmagi na naslednji dirki za Veliko nagrado Velike Britanije je sicer sledil odstop, na zadnjih sedmih dirkah sezone pa je vselej osvojil stopničke. Na zadnjih štirih dirkah je zmagal kar trikrat, nadoknadil zaostanek sedemnajstih točk za Hamiltonom pred zadnjima dvema dirkama sezone, ter osvojil naslov prvaka z zmago na zadnji dirki za Veliko nagrado Brazilije, z le točko prednosti pred Hamiltonom in Alonsom, kar je najtesnejša odločitev dirkaškega prvenstva v zgodovini Formule 1 med tremi dirkači.